Ladres Prezidan Danny Faure lo Leta Lanasyon - Seychelles Nation\nLadres Prezidan Danny Faure lo Leta Lanasyon | 22 February 2020\nPrezidan in dir ki apartir le 16 Mars sa lannen, VAT pou ganny tire lo tou prodwi manze\nApartir Mars tou marsandiz STC lo Praslin ek La Digue pou vann menm pri parey Mahé\nGouvernman pe al retir VAT lo tou prodwi manze\nMalgre bokou zefor pour redwir pri lavi, marsandiz dan laboutik i kontinyen reste tre ser e bann zabitan lo Praslin ek La Digue zot soufer plis e i pour sa rezon ki dan zefor gouvernman pour kontinyen amelyor kondisyon lavi pour tou Seselwa, sirtou bann zabitan sa de zil, ki Prezidan Danny Faure in anons serten mezir ki pou pran lefe le 16 Mars sa lannen.\nApartir le 16 Mars, tou komodite dan laboutik STC pou vann menm pri lo Praslin ek La Digue parey lo Mahé. Sa i osi enkli sa nouvo laboutik STC Grand Anse Praslin ki vann serten prodwi ek materyo konstriksyon.\nPrezidan Faure ti fer sa lanons dan son ladres lo Leta Lanasyon devan Lasanble Nasyonal Zedi apremidi.\nPrezidan Faure ti profite pour met lanfaz lo bann zefor resan ki’n annan avek bi redwir kou lavi me ki i dir kantmenm tousala napa gran diferans pour zabitan sa de zil. Sa bann zefor i enkli;\nSEYPEC ki vann karbiran menm pri lo Mahé, Praslin ek La Digue;\nPUC ki sarz menm pri pour elektrisite lo Praslin ek La Digue parey lo Mahé;\nSTC ki ti pe vann 15 komodite de baz menm pri lo Mahé, Praslin ek La Digue.\n“Me malgre tou sa zefor kolektif, zabitan Praslin ek La Digue i santi ki diferans pri lo komodite ek materyo konstriksyon i plis ki sa kou transportasyon bato,” Prezidan Faure in dir.\nI’n osi fer resorti ki en dezyenm lakonpannyen pou konmans prodiksyon blok lo Praslin tre byento e in swete ki sa ava ede redwir kou materyo konstriksyon lo Praslin ek La Digue.\nEn lot keksoz ki ede pour fer pri marsandiz ser i sa taks valer azoute (VAT) lo bann komodite.\nTi an 2012 ki gouvernman ti entrodwir VAT pour ranplas GST. Gradyelman, anmezir ki lekonomi in fer byen e mwayen in permet, Prezidan Faure i dir gouvernman in kontinyen tir VAT lo prodwi manze. “Ozordi, mon annan plezir pour anonse ki apartir le 16 Mars sa lannen, VAT pou ganny tire lo tou prodwi manze,” i ti dir devan Lasanble Nasyonal.\nEn lot keksoz ki tou dimoun i servi bokou konmela dan zot lavi toulezour se enternet oubyen mobile data, menm si son kou i annan en gran lenpakt lo bidze tou dimoun.\nPrezidan Faure i dir bokou in ganny dir konsernan pri enternet ki pa neseserman reflekte larealite. I ti eksplik bann fe konm swivan:\nEnternet i ganny servi dan de fason prensipal ozordi. Enn se atraver koneksyon fiks dan lakaz ouswa dan landrwa travay, koni konman Fixed Broadband. Lot, se atraver nou telefonn, koni konman Mobile Broadband ouswa data.\nSitiasyon Fixed Broadband;\n- An term afordabilite pri Fixed Broadband, Sesel ti ganny plase dan 41 pozisyon parmi 181 pei an 2018. Sa lalis in ganny pibliye par Linyon Enternasyonal pour Telekominikasyon, en brans Nasyon Zini. Nou pli bon marse dan Lafrik.\n- Konsonmasyon Fixed Broadband, savedir lakantite GB ki nou pe servi, dan peryod Oktob ziska Desanm 2019 sa i 23% pli o ki pandan menm peryod an 2018.\n- Pri pour Fixed Broadband in desann par 37% pour sak GB, pour sorti 22.50 roupi an Zanvye 2018 pour ariv 14.14 roupi par GB an Desanm 2019.\n- Statistik pli resan i montre ki ti annan 26,979 koneksyon Fixed Broadband dan pei alafen 2019.\n- I annan kat lakonpannyen ki ofer servis Fixed Broadband Sesel.\nLo kote Mobile Broadband, osi konni konman data, sitiasyon i diferan:\n- Sesel in ganny plase dan 81enm pozisyon lo pri pre-paid mobile broadband e 75enm pozisyon pour pri post-paid mobile broadband an 2018, dan sa menm rapor Linyon Enternasyonal pour Telekominikasyon.\n- Lakantite GB ki pe ganny servi lo mobile broadband in ogmante par plis ki 95% dan peryod Oktob ziska Desanm 2019 konpare avek menm peryod an 2018.\n- Pri pour mobile data atraver package pli bon marse in reste menm nivo depi 2015 ziska lafen 2019.\n- Dan sa dernyen 5-an, sel rediksyon dan kou mobile data in vin atraver pri ki ou ganny sarze si ou servi plis data ki dan ou kontra postpaid.\n- Statistik pli resan i montre ki ti annan 89,896 kont mobile broadband alafen 2019.\n- Ozordi, i annan de lakonpannyen ki ofer servis Mobile Broadband Sesel.\nLo sa size, Prezidan Faure i dir serten keksoz i kler pour li.\n- Premyerman, konpetisyon i fason pli efikas pour redwir pri. Sa i kler letan ou get statistik lo evolisyon pri dan sekter telekonm. Pri Fixed Broadband ti desann rapidman apre ki en nouvo lakonpannyen in antre dan sa sekter.\n- Dezyenmman, malgre mobile broadband i ser, dimoun i kontinyelman ogmant zot nivo konsonmasyon. Krwasans dan lakantite mobile broadband ki nou servi konman en popilasyon i ekstraordiner. Sa i tre pozitiv letan nou pe servi enternet pour ogmant nou konnesans e amelyor kominikasyon antre nou.\n- Trwazyenmman, nou annan en lekonomi lib e gouvernman pa kapab fikse pri enternet. Selman, pour ede fer desann pri mobile data, gouvernman pou redwir License Fee lo mobile broadband par 20% apartir le 1 Mars sa lannen. Sa benefis i devret al ver bann konsonmater e Prezidan Faure in demann sa de lakonpannyen ki ofer servis mobile data pour pas sa benefis avek kliyan.\nLo sa menm size Prezidan Faure i dir in demann SPTC pour ofer WiFi gratwit dan tou bis apartir le 1 Zen sa lannen. Sa i dir ava permet pasaze pour servi enternet pandan ki zot dan bis.


Samyel ti kontinyen fer sa ki byen | Ansenny ou zanfan\nDepi ki Samyel ti ankor ptipti, i ti reste e travay kot tabernak. Tabernak ti en landrwa kot dimoun ti al ador Zeova. Eski ou konnen akoz Samyel ti al laba? Annou koz en pe lo Ana, manman Samyel.\nPour en kantite letan, Ana ti anvi en pti baba, me i pa ti kapab fer enn. Alor, i ti priy Zeova e sipliy li pour ed li. I ti promet ki si i ti ganny en pti garson, i ti pou anvoy li reste e travay kot tabernak. Zeova ti reponn son lapriyer e i ti ganny en pti garson. I ti apel li Samyel. Zis parey Ana ti’n promet, kan Samyel ti annan trwa-z-an oubyen kat-r-an, Ana ti anmenn li kot tabernak pour servi Bondye.\nEli ki ti gran pret kot tabernak. Sa de garson Eli osi ti travay laba. Pa oubliye, tabernak ti landrwa kot dimoun ti ador Bondye e bann dimoun ti devret fer bann bon keksoz laba. Malerezman, bann garson Eli ti pe fer bann move keksoz. Samyel ti vwar sa ki zot ti pe fer. Eski Samyel ti fer bann move keksoz parey bann garson Eli?— Non, i ti kontinyen fer sa ki byen zis parey i ti’n aprann avek son paran.\nKi ou krwar Eli ti’n devret fer avek son de garson?— I ti’n devret pini zot. I pa ti’n devret les zot travay kot lakaz Bondye ankor. Me, pa sa ki Eli ti fer, alor Zeova ti ankoler avek Eli ek son de garson. Zeova ti deside pini zot.\nSamyel ti dir Eli sa ki Zeova ti’n dir\nEn zour swar ler Samyel ti pe dormi, i ti tann en dimoun kriy li: ‘Samyel!’ I ti tay kot Eli, me Eli ti dir li: ‘Mon pa’n kriy ou mwan.’ De fwa ankor sa ti arive. Apre trwazyenm fwa, Eli ti dir Samyel si i tann kriy li ankor i devret dir: ‘Silvouple Zeova, koze, mon pe ekoute.’ Alor sanmenm ki Samyel ti fer. Apre sa, Zeova ti dir Samyel: ‘Dir Eli ki mon pou pini son fanmir pour sa bann move keksoz ki zot in fer.’ Eski ou krwar i ti fasil pour Samyel dir Eli sa?— Non, i pa ti fasil. Me, menm si Samyel ti per, i ti fer sa ki Zeova ti dir li. Sa ki Zeova ti dir ti arive. Sa de garson Eli ti ganny touye e Eli osi ti mor.\nSamyel i en bon legzanp pour nou. I ti fer sa ki byen, menm si i ti vwar lezot dimoun pe fer sa ki mal. Be ou? Eski ou pou parey Samyel e kontinyen fer sa ki byen? Si wi, ou pou fer Zeova ek manmi ek dadi kontan.\n1 Samyel 2:22-26; 3:1-21\nKi promes manman Samyel ti fer?\nKi Samyel ti vwar bann garson Eli pe fer kot tabernak?\nKi Zeova ti demann Samyel pour fer?\nAkoz Samyel i en bon legzanp pour nou?\nPartaze Partaze Samyel ti kontinyen fer sa ki byen


Rezidan pou kontinyen pey tiket R550 lo vol domestik Air Seychelles\nApre bann diskisyon ki gouvernman in antreprann avek Air Seychelles, Minis pour Touris, Laviasyon Sivil, Por ek Lamarin Didier Dogley in dir ki rezidan ek bann dimoun lo GOP pou pey tiket R550 lo vol retour Mahe ek Praslin e R650 si zot aste li lo dernyen moman.\nSi zot aste zot tiket en zour avan ouswa menm zour ki zot pe voyaze, zot pou bezwen pey tiket a son vre pri R650, en pri k’in osi ganny revwar. Dimoun aze ki annan 63-an ou plis, ki bann pansyoner, zot pou kontinyen pey R380 e gouvernman i a pey ladiferans ki R162 parey in toultan fer.\nGouvernman pou kontinyen son diskisyon avek Air Seychelles lo son ‘management plan’ 5-an pour vwar konman i kapab ed li kouver son bann defisit lo larout domestik.\nSa desizyon i swiv deba lo tarif tiket avyon domestik dan lasanble nasyonal semenn pase pandan diskisyon lo bidze siplemanter kot lider lopozisyon Wavel Ramkalawan ti eksprim son konsern lo sa logmantasyon pri tiket lo vol domestik ki Air Seychelles ti pe anvizaze fer.\nSa sete pour ogmant pri sorti R512 pou vin ant R550 e 2365. Apre bokou deba, tou le de lider dan lasanble, lider zafer gouvernman Charles Decommarmond e limenn Msye Ramkalawan, ti sizer avek Minis pour Finans, Komers, Lenvestisman ek Planifikasyon Ekonomik, Maurice Loustau-Lalanne, ki ti pe ranplas Minis Dogley dan son labsans, pou anmenn propozisyon alternativ lo sa tarif ki sa lakonpannyen pe konsidere.\nLot demann Lasanble Nasyonal semenn pase ti ki Air Seychelles i met a dispozisyon bann manm onorab serten lenformasyon tel ki ‘comparative analysis between residents and non residents’; Air Seychelles profit and loss for the last five years; optimal fare analysis; pri karbiran depi 2011; bann fakter ki pe afekte kou loperasyon domestik. Sa i ava osi donn sans bann manm pour debat lo la.\nMinis Dogley ti osi fer kler ki an revwar sa tariff tiket, Air Seychelles pa pou kapab kouver tou son fre. Alor gouvernman pou kontinyen son diskisyon avek Air Seychelles lo son ‘management plan’ 5-an pour vwar konman i kapad ed li kouver son bann defisit lo larout domestik.\n“Gouvernman i rekonnet ki Air Seychelles pe pas dan en peryod finansyel difisil e ki i neseser ki i ogmant son reveni si i oule ki i kontinyen konman en ‘airline’ nasyonal,” i ti eksplike.\nI ti azoute ki Air Seychelles pa’n revwar son pri tiket pour rezidan pandan sa dernyen 7-an menm ki son kou loperasyon in kontinyelman ogmante, enkli sa 6 nouvo Twin Otter ki i’n aste pou fer larout domestik.\n“Dapre bann kalkilasyon ki Air Seychelles in fer e apre ki in fer monte tiket pour bann etranze ki pa pe reste isi Sesel par 23% ouswa R280, tou bann kliyan lokal ou rezidan pou bezwen pey R650 maksimonm si Air Seychelles pou kapab kouver son kou e fer en pti profi. Gouvernman i pa’n dakor totalman pour fer monte R650 me i’n dakor ki pri tiket i monte par 7% ouswa R38,” i ti dir.\nLot kestyon siplemanter Msye Ramkalawan sete pour ganny leklersisman lo sa zafer anploy travayer etranze apre ki Seselwa in ganny fer ‘redundant’ e konbyen pe ganny peye.\nI ti osi dir ki i konpran ki parti ‘ground handling’ dekri konman ‘fixed base operation’, pe al ganny privatize.\nZofisye an Sef pour Finans kot Air Seychelles, Michael Berlouis, ti dir ki zot pa ti ganny Seselwa kalifye pour sa pos ‘Chief Commercial Officer’ e zot in anploy en etranze.\nOzordi Air Seychelles i annan antou 16 travayer etranze enkli sa Morisyen ki la pour zis en semenn dan en mwan kot i pe ‘train’ en Seselwa. Son saler i R285,000 par mwan.\nLo son kote, Minis Loustau-Lalanne, in dir ki Euro Aviation, ki anmenn bann ‘executive jets’ Sesel e ki an diskisyon pour zer en parti sa ‘fixed base operation’, pe rod en marse nouvo kot i pou anmenn sa bann avyon ki normalman pa ti pou vini si li i pa ti afilye avek. E sa i en biznes ki Air Seychelles pa fer. Alor Euro Aviation pou bezwen annan en kontra avek Air Seychelles ki a fer nou lakonpannyen nasyonal osi benefisye.\n“Air Seychelles ‘stands to gain’ olye ki ‘lose’. I annan en mal enterpretasyon sa kondisyon ki’n ganny mete an ekri kot tou le de kote pe sey ‘sort out’,” Minis Loustau-Lalanne ti dir.\nAntretan lasanble in aprouv a linanimite sa bidze siplemanter pour Air Seychelles ki i ti dir i pou aprouve si selman Air Seychelles i revwar pri tiket vol domestik.


Siporter in ganny anbete\nLDS in swadizan fer son rali. Me eski ti en rali LDS? Ti pre pour pa war paviyon LDS pe flote. Ti annan plis paviyon Brezil ek paviyon ver SNP. Ladanmenm Father in donn lanmen sante a otvwa ki zot pa pou les tonbe. SNP in anval LDS.\nSavedir dan Lasanble pa azanda LDS ki pe ganny enplimante me azanda SNP. Sanmenm nou tann zot pe dir rann later, ziz dimoun, donn pansyon zot siporter ki Langleter eksetera. Father in toultan pase dan son tag ver ki bannla i apel ‘tag ton’. Dimans son semiz ti ver.\nWavel i en per ki donn lenpresyon ki i viv dan lafreyer, i abiy dan semiz ver, i dekor son lebra ek son tag ver, i oule tir Parti Lepep pour li vin fer nou per.\nLipokrizi i en vilen kouler lo Wavel\nDan zot papye LDS pe konplent pri dizef zwazo. Zot dir in ariv 5 roupi ki en lendikasyon ki pri lavi in monte. Zot o, Wavel Ramkalawan arete sa lipokrizi. I en vilen kouler lo ou. Komite zil i ankor la, mont Bird Island.\nLer wa desann wa dir SBC ki tou keksoz i korek akoz ou’n war pour ou menm. Zwazo pe ponn. Ou menm kapab konte e fer levanter pour ed IDC konnen ki kantite zwazo i annan. Wa war si lanmer i move la ki nou dan vann swet. Me nou konpran ki ou pe esey azir gayar. Me kanmenm dir, politik dizef zwazo?\nApre ki ou’n monte desann lo zil lo larzan lepep Seselwa?\nLDS ti anmenn en mosyon dan Lasanble pour kestyonn tou later Madanm Sarah René, sa apre ki Spiker Pillay in demisyonnen. Me olye aprezan les gouvernman repran oswa rediskit ek Madanm René, zot anmenn Minis Charlette pour zot kontinyen ensiste lo kes sa madanm.\nSa voyaz Wavel in brav pour li pa kasyet deryer Florry e demann son kestyon limenm. Nou pa pe enterfer ek zot travay, me ler ki zot in fini imilye en dimoun, pour zot war nesesite pour kontinyen abes li piblikman sirtou en madanm, i apel persekisyon. Ki Labib i dir lo persekisyon?\nKonmdir Ton Pat, dan sa sitiasyon parey, anmenn en ekspert pour vin odit tou kont tou dimoun, enkli kont Lider Lopozisyon. I pa merit annan okenn rezervasyon ek sa, i pa sipoze annan nanryen pour kasyet. Dan Sesel pre pour annan Sen Wavel.\nVit ‘bullet proof’?\nSa portre pe sirkile lo medya sosyal. Zansla pe dir ki Lider Lopozisyon pe debout dan son prop rali ek son prop siporter par deryer en vit ‘bullet proof’. Konmdir Angle, is this for real? Eski zwer pe rod latansyon? Taler ya demann plis larzan pour plis sekirite. Nou war teat letan nou ankor vivan! Me pa vre tousala. Par kont bullet proof or not, fodre note ki sa portre in bezwen ganny in tire par kelken lanmenm la obor li.\nGervais rod ou later an byen\nSa pti eleksyon ki in ganyen Mont Buxton in fer Gervais oubliye ki i kapab kit sa sit nenport ke ler. Me vi ki i ankor la, e si i pe rod en morso later, tya byen ki i rod li an byen e nonpa lo ledo Parti Lepep. I pa kapab sak fwa i ganny en sans i atak de morso later ki Parti Lepep koman en lorganizasyon prive i annan. Sanmenm ou rankin ek Parti Lepep?\nLer ou’n ganny en morso, les nou trankil al plant fler o tour ou lakaz ki ou kapab konstrir plizyer letaz akoz loportinite gouvernman i donnen. Me pa al lager balizaz ek ou nouvo vwazen, sirtou si en Lepep.\nAkoz Jean-Francois i oule blok Nelda ? Ki sa lobsesyon?\nJean-Francois, eski later Nelda pour ed zabitan Mont Fleuri ek zot problenm later ek lakaz? 10 an sa ansyen kandida in fer laplikasyon pour en morso later pour li sorti dan en flat ki tro pti pour son fanmir. I fer 2zyenm fwa ki Jean-Francois i war nesesite lev sa dan Lasanble.\nMe sey dir nou ki zot problenm ek fanm? Si oule en morso tat ou lasans demande. Demann DA pour ou fer ou laplikasyon. Wa ganny en morso dan Kan Trobruk. Wa krwar Nelda i en pikir lo f…\nLiber ou lekor\nAfif ou konn detay akfer ou demann kestyon? Zis pour ou nonm non Mukesh ek Prezidan Michel. Si ou ti bezwen plis leksplikasyon, sa endividi ki ou’n nonm non ki Msye Valabhji in aste later avek, ti paran zami e konesans ou bon dalon dan LDS.\nYa menm konsey ou ki ou merit fer desann ou laenn, ya trangle ou. Ou pe rod later Espace. Eski ou annan zis en kare later? Wi ou non, mazinen ki lavi i ennmenm. Viv li byen. Viv li san ki ou merit o sant latraksyon. Sa direksyon ki ou’n pran pa pou anmenn ou okenn par. Ni en pos minis ou pa pou ganyen ek LDS. Pa les ou vin enn parmi bann ki lopozisyon in zis servi. Anpese abes ou limaz. I pa zanmen tro tar pour ou reflesir e sanz sa direksyon. Sirtou ki zwer i dir ou pros ek li akoz ou son ‘calculator.’\nTro bokou labi dan tretman aletranze\nJean-Francois i nobou dir ki i annan tro bokou labi dan tretman aletranze. Ah wi, sa zonm. Se Seselwa ki al trete aletranze. Dapre nou prensip dan Lasante sa i osi enn son drwa si i merite. Eski sa i vedir si LDS i vin opouvwar, Seselwa pou pey lasante ? E pou napa okenn Seselwa ki pou al trete aletranze eksepte sa ki kapab peye? Fini war risar pou anndan e mizerab pou retourn anba lavarang lopital.\nKestyon pour en sanpyon\nZot dir nenport kwa lo bann zofisye Parti Lepep. Zot fer tou kalite alegasyon konmsi nou bann pli move dimoun. Nou pa sitan malis dan sa zournal me selman piblik in demann nou pour demann sa kesyon : Lekel sa politisyen LDS ki ti abiz en zanfan anba laz ? Eski sa i byen. Sa zanfan ti annan selman 13 an. Nou poz sa la.


Ki mannyer ou kapab aprann konn Bondye\nOu kapab aprann konn Zeova an lizan Labib. Byen lontan, Bondye ti swazir serten imen pour ekrir son bann panse. Sa bann lekritir i ganny apele Labib. Konmela, nou aprann konn Bondye atraver Labib. Parski Labib i kontyen parol Zeova, oubyen son mesaz, i osi ganny apele Parol Bondye. Nou kapab krwar sa ki Labib i dir akoz Zeova pa zanmen manti. “Bondye pa kapab manti.” (Ebre 6:18) Parol Bondye i kontyen laverite.—Zan 17:17.\nLabib i enn bann kado pli presye ki nou’n ganny ofer. I parey en let ki en papa in anvoy pour son bann zanfan ki i kontan bokou. I fer nou konn promes Bondye pour transform later dan en demer merveye—en paradi. I dir nou sa ki i’n fer dan lepase, sa ki i pe fer konmela, e sa ki i pou fer dan lavenir pour son bann zanfan fidel. I osi ed nou pour rezourd nou bann problenm e pour trouv boner.—2 Timote 3:16, 17.\nBann Temwen Zeova i zanmi Bondye; zot pou ed ou konpran sa ki Labib i ansennyen. Zis dir zot ki ou anvi etidye Labib. Zot pa demann okenn peyman pour sa. (Matye 10:8) Anplis, ou kapab asiste bann renyon Kretyen. Zot ganny fer dan bann landrwa ladorasyon, apele Lasal Rwayonm. Si ou asiste bann renyon Kretyen ou konnesans lo Bondye pou agrandi vitman.\nOu kapab aprann konn Bondye atraver bann keksoz ki i’n fer. Par egzanp, Labib i dir: “Bondye ti kree bann lesyel ek later.” (Zenez 1:1) Kan Zeova ti kree “bann lesyel,” i ti fer soley. Ki sa i dir nou konsernan Bondye? I dir nou ki Zeova i annan en gran pwisans. Zis li ki kapab fer en keksoz sitan pwisan parey soley. I osi dir nou ki Zeova i saz vi ki pour fer soley, ki donn lasaler ek lalimyer me ki pa zanmen epwize, i demann lasazes.\nKreasyon Zeova i montre ki i kontan nou. Mazin tou sa varyete fri ki annan lo later. Zeova ti kapab fourni nou avek zis en kalite fri—oubyen pa donn nou ditou. Plito, Zeova in donn nou plizyer kalite fri avek en gran varyete laform, groser, kouler, ek gou. Sa i montre ki Zeova i en Bondye ki pa zis kontan nou me i osi tre zenere, i prevwar nou bezwen e i bon.—Psonm 104:24.\nSi i’n ganny ekrir par zonm, eski i byen pour dir ki i Parol Bondye? Panse lekel ki ganny trouve dan Labib?


En zetwal par lao Betleenm—Bann astrolog ti vwar kot Zezi i ne | Zistwar Labib\nBann Zonm Ti Ganny Gide Par En Zetwal\nESKI ou kapab vwar sa zetwal briyan ki sa zonm pe montre ledwa lo la? Kan zot ti kit Zerizalenm, sa zetwal ti aparet. Sa bann zonm ti sorti dan les, e zot ti etidye bann zetwal. Zot ti krwar ki sa nouvo zetwal ti pe gid zot ver en dimoun enportan.\nKan sa bann zonm ti ariv Zerizalenm zot ti demande: ‘Oli sa pti baba ki pe vin sef bann Zwif?’ “Zwif” i en lot non pour bann Izraelit. ‘Premye fwa ki nou ti vwar son zetwal se letan nou ti dan les,’ sa bann zonm ti dir, ‘e nou’n vin ador li.’\nKan Erod ki ti lerwa Zerizalenm ti antann sa, i ti trakase. I pa ti oule ki en lot lerwa i pran son plas. Alor Erod ti apel bann sef pret e i ti demande: ‘Kote sa nouvo lerwa pou ne?’ Zot ti reponn: ‘Labib ti dir an Betleenm.’\nAlor Erod ti apel bann zonm ki ti sorti dan les, e i ti dir: ‘Al rod sa pti baba. Kan zot trouv li, fer mwan konnen. Mon oule al ador li mwan osi.’ Me Erod ti oule trouv sa pti baba pour touy li!\nApre sa zetwal ti al par devan sa bann zonm ziska Betleenm, e i ti aret parlao sa landrwa kot sa pti baba ti ete. Kan sa bann zonm ti antre dan lakaz, zot ti vwar Mari ek Zezi. Zot ti donn Zezi bann kado. Me plitar, dan en rev Zeova ti averti sa bann zonm pour pa retourn kot Erod. Alor zot ti retourn dan zot pei par en lot semen.\nKan Erod ti konnen ki sa bann zonm ki ti sorti dan les ti’n al se zot, i ti vreman ankoler. Alor i ti donn lord pour touy tou bann pti garson an Betleenm ki ti annan 2 an oubyen ki ti par anba 2 an. Me avan ki sa ti ganny fer, dan en rev Zeova ti demann Zozef pour pran son fanmiy e al Lezip. Plitar, kan Zozef ti tande ki Erod ti’n mor, i ti pran Mari ek Zezi e zot ti retourn Nazaret. Se la ki Zezi ti grandi.\nLekel ki ou krwar ti fer sa nouvo zetwal briye? Mazinen, ki sa bann zonm ti al Zerizalenm letan zot ti’n fek vwar sa zetwal. Satan Dyab ti oule touy Garson Bondye, e i ti konnen ki lerwa Erod osi ti oule touy Zezi. Alor Satan ti sa enn ki ti fer sa zetwal briye.\nMatye 2:1-23; Mika 5:2.


Polisi gouvernman lo konstriksyon lakaz lo later lagrikiltir pa’n sanze\nMinis ti pe reponn en kestyon lo sa size par manm elekte pour Grand Anse Praslin, Marc Volcère, ki ti anvi konnen si sa minister pe revwar son polisi lo sa size.\nMinis Sinon ti eksplike ki ziska ozordi polisi gouvernman konsernan konstriksyon lo sa bann later ki pour Leta i ki sak fermye i kapab konstrir zis en lakaz ki kapab demonte apre, sa apre ki zot in ganny permisyon an ekri avek lazans lagrikiltir.\nSa lakaz i devret ganny fer avek bann materyo ki kapab apre demonte eksepte lakwizin ek lasanmben ki kapab ganny fer an blok.\nMinis i dir ki pour lamazorite sa bann lakaz ki son minister in aprouve zot annan 2 a 3 lasanm.\n«Sa polisi i ziska prezan ankor parey me i annan serten landrwa kot in annan serten leksepsyon,» Minis Sinon ti eksplike.\nI ti dir ki son minister ek lazans lagrikiltir zot bezwen travay pli pros avek lotorite planing pour fer sir ki plan ki ganny aprouve pour konstrir lo sa bann later zot respekte polisi ki anplas konmela.\nMinis Sinon i dir ki i annan fermye ki lontan pe reste lo sa bann later ki’n vin devan e eksprim dezir pour en lakaz an blok.\n«Me toultan minister konsernen in reziste pour al zwe avek sa polisi,» Minis Sinon ti eksplike.\nI ti dir ki minister i konnen difikilte ler fermye i oule bouze e i annan en lakaz ki pa kapab demonte alors i pou bezwen annan demars pour diviz sa bann later pour fer zot vin rezidansyel. Se la kot serten rezidan ki pa kontan loder asosye avek lagrikiltir i kree lezot problenm ki minister i oule evite atraver mentenir sa polisi,» Minis Sinon ti dir.


Ladres Prezidan Danny Faure alokazyon 250-an kreasyon pep Seselwa - Seychelles Nation\nLadres Prezidan Danny Faure alokazyon 250-an kreasyon pep Seselwa | 28 August 2020\n‘Kreasyon pep Seselwa i en lakonplisman remarkab’\nPrezidan Danny Faure in dir ki kreasyon pep Seselwa 250-pase ek progre ki nou’n fer pour ariv kot nou ete ozordi i en lakonplisman remarkab ler nou konsidere ki nou sosyete ti ne dan en gran linegalite, dan lesklavaz.\nI’n dir ki menm apre labolisyon lesklavaz, son bann konsekans lo lavi e lo lespri in kontinyen afekte dimoun ek nou sosyete pour bokou letan.\n“Nou fortinen ki atraver letan, atraver bann valer ek fason viv ki nou granmoun in devlope e atraver transformasyon sosyal, ekonomik e kiltirel bann lannen pli resan, ozordi bann gran linegalite lepase nepli. Lorizin ras nepli konte e lezot diferans nepli annan osi gran lenportans ki avan,” Prezidan Faure in dir.\nPrezidan Faure in osi fer resorti ki ozordi i pa sirprann nou ki zanfan en manman ki en travayer domestik i vin dokter ouswa avoka. I pa sirprann nou ki lorizin lafanmir ek kouler lapo i pa en baryer pour zenn tonm anmoure e marye pour kre zot prop fanmir.\nPrezidan Faure ti fer sa bann remark yer bomaten letan i ti pe adres pep Seselwa alokazyon 250enm lanniverser ki bann premye zabitan ti debark Sesel e konmans prosesis pour kre nou nasyon.\nLadres entegral Prezidan Faure i lir konm swivan:\nIl est permis au Sieur Brayer du Barré, armateur .... d’envoyer aux isles des Trois Frères ou Seychelles et autres isles adjacentes, appartenant au Roy, d’y faire un établissement d’environ 30 hommes qui sera commandé par le Sieur Delaunay et qu’il occupera à la coupe des bois, à la construction et à la pèche...\nSa i parti sa dokiman ki Gouverner Zeneral Chevalier Desroches ek Entandan Pierre Poivre ti sinyen le 12 Out 1770, Port Louis, Ile de France – ozordi Moris – pour otoriz Brayer du Barré fer en letablisman Sesel a son prop fre.\n15 zour plitar Le Thélémaque ti debark 15 travayer blan, 7 lesklav ek 5 zonm lorizin Endyen ensi ki en lesklav fanm – Marie – lo Ste Anne.\nSe ensi ki premye letablisman ti konmanse le 27 Out, 1770.\nKeksoz ti paret byen konmanse. En dezyenm letablisman ti fer lo Mahé lannen apre e Jardin du Roi osi ti etabli Anse Royale. Bann premye zabitan ki ti debark Ste Anne pa ti vin pour reste. Zot ti plito bann travayer ki ti retourn Moris apre en serten letan.\nIsi Sesel, apre en konmansman prometan, keksoz ti deteryore. Ti annan dezakor ant bann dimoun e olye travay e kiltiv later zot ti pe plito devaste resours natirel – pour zot konsonmasyon e pour vann avek bato ki ti pase.\nDan menm letan enn de dimoun plis travayer ti’n osi vin Sesel. Pti a pti, ankor dimoun – serten avek fanmir – ti vin etabli zot. Evantyelman lotorite Franse baze Moris ti pran kontrol direk sa pti koloni ki ti pe formen.\nEnsi, menm si premye letablisman pa ti limenm en sikse, i ti kontribye pour dimoun vin etabli zot Sesel dan en fason permanan.\nOzordi, le 27 Out 2020, nou pe konmemor sa konmansman 250-an pase.\nLo lesel listwar lemonn, 250-an i pa en kantite letan. Me dan nou listwar pour nou, plizyer keksoz markan in arive dan sa 2 syek edmi.\nAvan ki i ti vin en Leta Souveren an 1976, Sesel in en koloni Franse pour en 40enn lannen e en koloni Britanik pour 162-an. Anba tou lede pouvwar kolonyal, i’n ganny administre apartir Moris pour 133-an. Tou sa i’n annan gran lenflians lo nou pei e nou menm konman en pep.\nE zisteman, pour nou, pli gran keksoz ki’n arive depi 1770 se byen kreasyon pep Seselwa; en pep avek son lidantite, son lalang, son kiltir.\nKreasyon pep Seselwa in en prosesis atraver letan ziska en peryod kot popilasyon in santi ki zot partaz plizyer keksoz an komen anplis ki reste dan menm landrwa ki zot annan plis keksoz enportan an komen ki diferans; ki zot konstitye en antite spesifik. E ki zot annan en menm lavenir, en menm desten.\nLo sa bann zil granit ki le sel zil granit omilye losean dan lemonn, Seselwa in kre en pep inik.\nKreasyon pep Seselwa, ek progre ki nou’n fer pour ariv kot nou ete ozordi, i en lakonplisman remarkab ler nou konsidere ki nou sosyete ti ne dan en gran linegalite, dan lesklavaz. E ki menm apre labolisyon lesklavaz, son bann konsekans – lo lavi, lo lespri – in kontinyen afekte dimoun ek nou lasosyete pour bokou letan.\nNou fortinen ki atraver letan, atraver bann valer ek fason viv ki nou granmoun in devlope, e atraver transformasyon sosyal, ekonomik e kiltirel bann lannen pli resan, ozordi bann gran linegalite lepase nepli. Lorizin ras nepli konte e lezot diferans nepli annan osi gran lenportans ki avan.\nOzordi i pa sirprann nou ki zanfan en manman ki travayer domestik i vin dokter ouswa avoka. I pa sirprann nou ki lorizin lafanmir ek kouler lapo i pa en baryer pour zenn tonm anmoure e marye pour kree zot prop fanmir.\nE ozordi nou bezwen kontiny sa travay anmenn plis progre pour benefis tou sitwayen, tou Seselwa.\nNou bezwen ed nou ser ek frer, nou zanfan ek zenn, ki pour kek rezon pa pe pran bann loportinite ki nou sosyete i ofer pour zot devlope – loportinite dan ledikasyon, loportinite pour devlope dan zot travay, loportinite pour amelyor zot lavi fanmir, ouswa zot lavi limenm.\nOzordi, dan en konteks nasyonal e mondyal difisil, nou bezwen fer sir ki nou kontinyen progrese, ki nou pa retourn an aryer, ki nou pa perdi sa ki nou’n travay dir pour gannyen konman en pei e en pep.\nSer ek frer Seselwa, mon ti a kontan tous lo ennde size partikilye a sa lokazyon ozordi.\nNou lanvironnman natirel i en kado presye ki nou’n gannyen. Nou listwar i montre nou ki in annan en kantite destriksyon dan lepase. Me erezman in annan osi bann mezir pour protez li. E ozordi en kantite zenn Seselwa pe angaz zot dan sa travay enportan, bokou zot lo en baz volonter. Mon salye zot langazman ensi ki legzanp ek travay bann pli aze dan sa domenn.\nLanatir, nou lanvironnman natirel, i presye. I fondasyon nou devlopman. I devwar nou tou pour pran swen avek li.\nLanmer in zwe en rol kle dan nou listwar, dan fondasyon nou nasyon e son devlopman. I sours nouritir pour nou. I labaz bann pilye enportan nou lekonomi. I form parti nou lidantite. Annou respekte li, aprofondi nou konnesans lo li ek son bann resours, e servi li byen pour nou byennet ek byennet zenerasyon fitir. Annou pa perdi, me okontrer aprofondi sa relasyon ki Seselwa in touzour annan avek lanmer.\nSa lokazyon ozordi i en moman apropriye pour nou rann omaz tou nou dimoun lanmer – tou bann kaptenn, patron ek maren Seselwa tou sa bann lannen; tou dimoun ki’n travay e ki pe travay lo nou zil elwannye ensi ki tou dimoun ki ozordi pe travay lo lanmer.\nSa ki nou ete konman en pep i tre enportan pour nou byennet e pour nou devlopman. Dan sa pti lespas later Sesel, relativman izole avek lemonn, e malgre serten diferans antre zot, nou granmoun in kiltiv en bann valer ek fason viv ki’n permet nou sirviv letan dir, ki’n permet nou devlope, ki’n permet nou viv dan lape.\nNou kiltir i en atou pour nou ek nou zanfan e pti zanfan.\nSakenn de nou i en veikil vivan pour prezervasyon ek devlopman nou kiltir. E mon ankouraz bann ki zot profesyon ouswa zot vokasyon i met zot dan rol privilezye pour fer sa – par egzanp ekriven ek travayer medya, mizisyen, santer ek artis, travayer ledikasyon ek kiltir, responsab larelizyon, e byen sir, paran ek granparan dan lakour.\nAnnou viv bann bon valer ki form parti nou leritaz. Dan moman difisil ki Covid-19 pe met nou ladan, nou vwar ki sa valer byenveyans pour lezot ek lapartaz i annan son plas dan nou lavi ozordi. Nou bezwen solider avek kanmarad, avek bann ki pe ganny pli afekte par sa sitiasyon.\nI moman osi pour nou montre nou rezilyans konman en pep. E met an valer tradisyon nou granmoun ler zot ti mazin e fer provizyon pour demen, servi sa ki zot ti annan byen e evit gaspiyaz.\nSe sa ki nou pe bezwen fer aktyelman lo nivo nasyonal pour nou sov nou lekonomi, asir sekirite manze e provizyon esansyel pour nou lasante ek lavi toulezour.\nPlis ki zanmen, ozordi i le moman pour nou fer en rasanbleman nasyonal pour nou pli byen fer fas avek gran defi lekonomi ek lasante ki nou pou bezwen traverse pandan en letan avan ki nou remonte lo nou larout progre.\nNou en pti sosyete kot nou annan relasyon pros ek kanmarad. Larmoni ek bonn antant antre nou i nou fason viv, i nou kiltir. Nou bezwen prezerv e kiltiv sa.\nI normal ki nou annan diferan lopinyon lo diferan keksoz enkli diferan lopinyon politik... Dimoun i kapab osi annan son lanbisyon. Me nou lanbisyon ouswa fason ki nou sey realiz li pa devre anmenn diskord ek divizyon dan nou sosyete.\nDan sa letan ki nou ladan, dimoun pe eksprim lenkyetid lo serten deklarasyon ekstrenm e radikal ki zot pe vwar e tande. Tou vre Seselwa i annan lentere son pei aker e i pa met nou larmoni ek lape an danze. Nou bezwen fer atansyon ki serten parol e serten aksyon pa ronz sa koezyon sosyal, lape ek stabilite ki nou zouir. Rasizm ek zenofobi pa pou fer nou dibyen. Ni okenn mannev pour sanz nou sosyete dan lavantaz okenn lentere.\nNou pou toultan ouver avek leres lemonn e toultan enflianse par lide, fason fer, menm fason viv, sorti deor. Me sa pa vedir ki nou devret aksepte tou. Annou apresye sa ki nou ete e sa ki nou annan. Nou kapab entegre sa ki sorti deor ki nou panse i bon avek sa ki nou annan deza e sa ki nou kapab devlope. Sa ki nou pran sorti deor i devret anrisi nou, pa deform nou.\nSe ler ki nou byen anrasinen dan nou prop kiltir ki nou kapab lev nou latet avek lafyerte e anbras lemonn. E partaz avek lemonn sa ki bon ki nou nou annan.\n44-an pase Sesel ti vin en leta endepandan e souveren. Dan sa letan nou’n fer bokou progre. Nou ganny rekonnet e apresye dan lemonn – zeneralman e pour plizyer keksoz an partikilye. Nou annan bon relasyon ek korperasyon avek bokou pei – gran, mwayen ek pti parey nou. Zanmi avek tou pep, lennmi personn, nou pou kontinyen sovgard lentere nou pei ek nou pep. Nou pou kontinyen travay avek lezot pei pour benefis mityel e pour lape ek devlopman dan lemonn.\nOzordi ler nou pe konmemor sa lanniverser 250-an, i byen ki nou pe zet en regar lo lepase. Me i pli enportan ankor ki nou regard nou lavenir konman en nasyon. Ki nou tir bann leson ki nou listwar i kapab donn nou afen ki nou konnen konman pour al pli lwen ankor. Ki nou koriz e amelyor kot i annan pour korize e amelyore e ki nou mentenir e anbelir sa ki byen ki nou’n batir.\nFrer ek Ser Seselwa, 250-an pase, personn pa ti vreman mazinen ki sa bann pti zil perdi omilye losean ti pou vin berso sa zoli pep ki nou ete – avek nou lorizin Afriken, Malgas, Eropeen, Endyen, Sinwan e lezot eleman imen ankor. En pep ki pa zis en lansanm bann eleman separe ki pe egziste akote kanmarad, me en pep metise, melanze, Kreol. En pep ki petet en avangou sa ki lemonn pou ete avek letan.\nNou sikse konman en nasyon se ki nou’n sirmont nou lorizin dan lesklavaz ek linegalite pour nou vin en pei demokratik e en sosyete byenveyan ki pran ankont tou dimoun, ki promouvwar enklizivite. Nou ankor annan defi. Me nou annan en bon baz.\nKonman Seselwa fidel avek nou leritaz, fidel avek kontribisyon fondamantal bann ki’n amenn nou sa zistans avek tou sa progre, fidel avek nou desten konman en pep ki viv dan lape, larmoni ek lanmour,i nou devwar pour nou kontinyen travay ansanm – dan linite – pour mentenir nou progre e kontinyen avanse.\nE i nou devwar pour nou pa defer sa zoli fabrik sosyal ki konman en pep nou’n tise, me pour fer li pli zoli e pli for ankor.\nFyer Seselwa, Seselwa fidel, partou kot nou ete, koste pour nou al an avan. Annou, nou tou zanfan Sesel, apir li pour fer li mont pli o ankor. Isi lo nou later e lo nou lanmer, partou kot nou ale, fer monte nou paviyon.\nKi Bondye i beni Nasyon Seselwa.\nMarie-Anne Lepathy/Kominike sorti Biro Prezidan


Lasanble Lazenes i aprouv de mosyon\nPremye mosyon ti ganny prezante par Jean-François Figaro ki reprezant lekol Seychelles Advanced Level Studies. I ti pe propoze ki Minister Ledikasyon avek bann lezot lazans konsernen i get dan posibilite pour diversifye bann size ki ganny ofer o nivo IGCSE tel koman letid biznes, lagrikiltir, tourizm ek lezot.\nI ti azoute ki sa i pa ava selman okip bann etidyan avek bokou plis bagaz pour fer en swa ki pli enformen an term zot letid pos segonder, me i ava osi asire ki plis zenn i devlop lentere dan bann lendistri ki pou kapab fer nou arive agrandi nou lekonomi tel koman lagrikiltir, lapes ek tourizm.\nLot mosyon par Menda Ernesta sorti dan distrik Anse Aux Pins ti dir ki lasanble pe propoze ki seksyon lapolis i entrodwir en sistenm kot bann zenn ki fek ganny zot permi dray i servi en plakar ‘first learner’ pour met lo zot transpor a sak fwa zot bezwen dray.\nI ti eksplike ki sa a non selman redwir aksidan koze par bann zenn drayver me a ede ki lezot drayver eksperyanse a vitman rekonnet ki sa transpor avek en tel siny pe endik zot ki sa drayver fek ganny son permi dray e ki zot bezwen pran plis prekosyon.\nApre ki lezot zenn ti’n fer zot lentervansyon, le de mosyon ti ganny aprouve.


Minister Lafanmir i kondann bann akt seksyel lo zanfan - Seychelles Nation\nMinister Lafanmir i kondann bann akt seksyel lo zanfan | 10 October 2019\nSwivan en video ki pe ganny sirkile lo rezo sosyal ki demontre en akt seksyel avek en fiy miner, Minister Lafanmir in zwenn avek lapolis e tou lezot lorganizasyon konsernen pour kondann totalman bann tel aksyon par bann adilt ki annan responsabilite pour edik e protez byennet zanfan.\nDan en kominike lapres date le 9 Oktob 2019, sa minister i dir:\n«Sa aksyon deplorab in tous nou tou e konman bann Seselwa responsab nou annan en devwar pour zwenn avek lezot pour elimin bann tel labi. Bann tel aksyon pervers anver zanfan pa devret pe arive dan nou sosyete e pa devret pe ganny tolere e aksepte.\n«Nou pe demann tou dimoun pour denons bann tel aksyon e ede protez nou bann zanfan. Minister Lafanmir i osi demande ki aksyon sever dapre lalwa “sexual assault” dan kod penal i ganny pran avek bann endividi ki fer bann tel pratik imoral anver nou bann zanfan.\n«Nou pe osi lans lapel avek tou endividi pour azir responsab e aret sirkil bann tel zimaz lo rezo sosyal e si zot annan lenformasyon pour ed lapolis pour aret sa ki responsab.»


November 2014 – Page 5 – The National Assembly of Seychelles\n12 November, 2014\tComments Off on Tuesday 16th October, 2007\nNATIONAL ASSEMBLY OF SEYCHELLES Tuesday 16th October 2007 The Assembly met at 9 am National Anthem Mr Speaker in the Chair MR SPEAKER Bonzour bann manm lasanble nasyonal, bonzour minis, bonzour tout-l-monn. Nou ava komanse avek nou travay pou ozordi. Mon krwar parey zot tou zot in remarke nou order paper ozordi i enn ki tre sarze sirtou avek mosyon ...\n12 November, 2014\tComments Off on Tuesday 9th October, 2007\nNATIONAL ASSEMBLY OF SEYCHELLES Tuesday 9th October 2007 The Assembly met at 9 am National Anthem Mr Speaker in the Chair MR SPEAKER Bon nou ava komans nou travay pour ozordi. Parey zot in vwar i annan plizyer kestyon ozordi lo Order Paper enkli en kestyon 79 ki’n antre, e ki mon’n les antre osi anba Order 23 (2) matter ...\n12 November, 2014\tComments Off on Tuesday 24th July, 2007\nNATIONAL ASSEMBLY OF SEYCHELLES Tuesday 24th July 2007 The Assembly met at 9 am National Anthem Mr Speaker in the Chair MR SPEAKER Bonzour tou dimoun, nou ava komans nou travay pour sa sitting ozordi. Avan nou komanse mon oule tou manm konnen ki sa deliberasyon bomaten e pandan lazournen pe ganny transmit live lo radyo. E sa apre ...\n12 November, 2014\tComments Off on Tuesday 17th July, 2007\nNATIONAL ASSEMBLY OF SEYCHELLES Tuesday 17th July 2007 The Assembly met at 9 am National Anthem Mr Speaker in the Chair MR SPEAKER Nou a komans nou travay pour ozordi. Mon ava dir bonzour tou dimoun, e mon ava zis port latansyon bann manm a lefe ki i annan en revised Order Paper pou pran kont ki the report on ...\n12 November, 2014\tComments Off on Tuesday 10th July, 2007\nNATIONAL ASSEMBLY OF SEYCHELLES Tuesday 10th July 2007 The Assembly met at 9 am National Anthem Mr Speaker in the Chair MR SPEAKER Nou a komans ek nou travay pour ozordi. Avan ki nou komans nou travay dapre Order Paper the Chair pe ekspekte en apology from Onorab Georges. HON BERNARD GEORGES Mr Speaker Mardi pase ou ti demann ...\n12 November, 2014\tComments Off on Tuesday 3rd July, 2007\nNATIONAL ASSEMBLY OF SEYCHELLES Tuesday 3rd July 2007 The Assembly met at 9 am National Anthem Mr Speaker in the Chair MR SPEAKER Bon, nou ava komans nou travay pour ozordi. Mon krwar dan kominikasyon mon ti oule enform zot ki apre remaniman Gouvernman yer ki pran lefe ozordi, otomatikman nou travay pou ganny enpe afekte akoz i annan plizyer ...\n12 November, 2014\tComments Off on Tuesday 26th June, 2007\nNATIONAL ASSEMBLY OF SEYCHELLES Tuesday 26th June 2007 The Assembly met at 9 am National Anthem Mr Speaker in the Chair HON MARIE-LOUISE POTTER Mr Speaker, mon ti annan en Matter of Privilege pou raise silvouple, anba Order 28(5). Mr Speaker, mon ti a kontan konnen akoz lo Order Paper napa Questions from Members, akoz dapre lenformasyon ki mon annan ...


Shantasha Hoareau gran ganyan konpetisyon Stilis Mod\nShantasha Hoareau, en zenn stilis Seselwa aze 35-an, i gran ganyan premye konpetisyon organize par Televizyon SBC kot bann stilis lokal in demontre zot talan atraver en parkour kat semenn lo televizyon kot manm piblik in kapab dekouver zot e apresye zot talan e kalite zot travay.\nSa konpetisyon in ganny finanse par Televizyon SBC avek son bann partener parmi labank Barclays e gran venker in anmenn dan lakour en sonm 50 mil roupi e en masin koud e i pou osi kapab swiv en progranm mentorship 1-an sponsorize par labank Barclays.\nNou ava rapel ki antou set (7) stilis madanm ti reponn lapel letan SBC ti lans sa konpetisyon pli boner sa lannen e atraver diferan progranm lo televizyon telespektater e lezot manm piblik ti kapab swiv sa set madanm ziska semifinal kot trwa (3) parmi zot ti ganny eliminen e sa kat lezot ti kontinyen dan gran final ki ti deroul kot ICCS Dimans pase.\nSa kat (4) stilis ki ti ariv dan final ti Vanessa Songwar aze 26-an ki ti prezant en koleksyon lenz apele Pik ou Lavi, Roudy Valentin 24-an avek son koleksyon ki ti apel Festivite Kolore, Shantasha Hoareau 35-an ti apel pour li La Fleur de Mon Âge e Christine Reginald 38-an ti’n fer en koleksyon pour dimoun ase gro apele Fizyon Komod .\nSa gran final ti deroul dan en sware mizikal kot plizyer group e santer lokal ti perform diferan morso lanmizik e kot sa kat (4) finalis ti prezant sakenn en koleksyon lenz pour diferan lokazyon e bann ziri ti zize e apre anons en gran ganyan.\nFozia Endrias, en gran stilis Etyopyen ki’n partisip lo lasenn lanmod enternasyonal, ti osi defil son koleksyon apele The Royalties akote bann stilis Seselwa.\nSete bann zenn mannken fiy ek garson, laplipar sorti Lekol Lar Vizyel, ki ti defile dan sa bann diferan koleksyon lenz.\nApard sa gran pri, sa trwa lezot stilis dan final ti ganny konman pri sakenn 2000 roupi e osi en masin koud tandis ki sa trwa (3) stilis ki ti ganny eliminen dan semifinal zot osi zot ti ganny en pri e sa i sakenn en tiket avyon pour voyaz dan nenport destinasyon dan larezyon kot Air Seychelles i deservi.\nApre ki i ti’n resevwar son pri prezante par sef ekzekitif SBC, Msye Antoine Onezime, en Shantasha tre emosyonnel ti dir ki i pa ti pe ekspekte ganny sa pri.\n«Mon vreman kontan akoz mon’n travay vreman dir, me selman mon pa ti pe ekspekte gannyen akoz tou lezot stilis in osi travay dir. Me mon kontan mon’n gannyen,» Shantasha ti dir.\nLo son kote responsab lavant kot SBC Cindy Wirtz ti dir avan sa final ki atraver sa konpetisyon SBC in oule met bokou lanfaz lo dekouver talan ki bann stilis Seselwa i annan me ki souvan piblik pa tro konn zot.\n«I annan dimoun ki annan talan me ki enpe dan kasyet e sa progranm in en fason pour fer dimoun konn zot enpe pli byen e dekouver ki zot kapab fer e ki zot annan pour ofer,» Manmzel Wirtz ti eksplike.\nNou prezant zot serten portre tire par nou fotografer Joena Meme pandan sa defile kot ICS Dimans pase.\nPik ou Lavi\nLa Fleur de Mon Âge